CELEX: E2010P0018
Language: el
Date: 2010-12-22 00:00:00
Title: Προσφυγή που ασκήθηκε στις 22ας Δεκεμβρίου 2010 από την Εποπτεύουσα Αρχή της ΕΖΕΣ κατά της Νορβηγίας (Υπόθεση E-18/10)

24.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 58/11
            
         Προσφυγή που ασκήθηκε στις 22ας Δεκεμβρίου 2010 από την Εποπτεύουσα Αρχή της ΕΖΕΣ κατά της Νορβηγίας
   (Υπόθεση E-18/10)
   2011/C 58/05
   Στις 22ας Δεκεμβρίου 2010, η Εποπτεύουσα Αρχή της ΕΖΕΣ, εκπροσωπούμενη από τους Xavier Lewis και Ólafur Jóhannes Einarsson, ενεργούντες ως αντιπρόσωποι της Εποπτεύουσας Αρχής της ΕΖΕΣ, 35, Rue Belliard, 1040 Brussels, Belgium, άσκησε προσφυγή κατά της Νορβηγίας.
   Η Εποπτεύουσα Αρχή της ΕΖΕΣ ζητά από το Δικαστήριο ΕΖΕΣ να αναγνωρίσει ότι:
   
               1)
            
            
               Το Βασίλειο της Νορβηγίας, παραλείποντας να λάβει τα μέτρα που είναι αναγκαία για την εκτέλεση της αποφάσεως του Δικαστηρίου της ΕΖΕΣ στην υπόθεση E-2/07 Εποπτεύουσα Αρχή της ΕΖΕΣ κατά Βασιλείου της Νορβηγίας, αθέτησε τις υποχρεώσεις που υπέχει δυνάμει του άρθρου 33 της συμφωνίας μεταξύ των κρατών της ΕΖΕΣ σχετικά με την ίδρυση Εποπτεύουσας Αρχής και Δικαστηρίου.
            
         
               2)
            
            
               Το Βασίλειο της Νορβηγίας βαρύνεται με τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Η προσφυγή αφορά τη μη συμμόρφωση της Νορβηγίας προς την απόφαση του Δικαστηρίου της ΕΖΕΣ, της 30ής Οκτωβρίου 2007, στην υπόθεση E-2/07 δεδομένου ότι αφότου εκδόθηκε η εν λόγω απόφαση δεν έλαβε κατάλληλα μέτρα για να εξασφαλίσει την καταβολή σωστά υπολογιζόμενων συντάξεων σε όσους ζημιώθηκαν ως αποτέλεσμα της παράβασης που διαπιστώνεται στην απόφαση.
            
         
               —
            
            
               Η Εποπτεύουσα Αρχή της ΕΖΕΣ δηλώνει ότι οι νορβηγικές αρχές σε καμία περίπτωση δεν αρνήθηκαν ή αμφισβήτησαν την υποχρέωση παροχής αποζημίωσης σε όσους παρανόμως στερήθηκαν των δικαιωμάτων τους από την 1η Ιανουαρίου 1994 και εξής, όπως ορίζεται στην απόφαση του Δικαστηρίου της ΕΖΕΣ.
            
         
               —
            
            
               Η Εποπτεύουσα Αρχή της ΕΖΕΣ ισχυρίζεται ότι η Νορβηγία καθυστέρησε υπερβολικά να συμμορφωθεί με την απόφαση της 30ής Οκτωβρίου 2007. Ο διακανονισμός ορισμένων, ή ακόμα και πολλών, μεμονωμένων υποθέσεων μπορεί μεν να είναι περίπλοκος και να απαιτεί ενδελεχή εξέταση, είναι όμως σαφές ότι οι νορβηγικές αρχές δεν έλαβαν τα αναγκαία μέτρα ούτε διέθεσαν τους κατάλληλους πόρους για να εξασφαλίσουν την ταχεία συμμόρφωση προς την απόφαση.